สศช.แนะบุกตลาดอาเซียนเป็นหลัก แทนสหรัฐ-อียู
เลขาธิการ สศช. แนะจับตาเศรษฐกิจโลกฟื้นไม่จริง ตลาดหลักอย่างสหรัฐและอียูยังน่าเป็นห่วง แนะภาครัฐสนับสนุนตลาดอาฟตาแทน
18 ม.ค. 2553

เลขาธิการ สศช. แนะจับตาเศรษฐกิจโลกฟื้นไม่จริง ตลาดหลักอย่างสหรัฐและอียูยังน่าเป็นห่วง แนะภาครัฐสนับสนุนตลาดอาฟตาแทน
นายอำพน กิตติอำพน เลขาธิการสำนักงานคณะกรรมการพัฒนาการเศรษฐกิจและสังคมแห่งชาติ (สศช.) กล่าวว่า เศรษฐกิจไทยปีนี้ แม้มีแนวโน้มฟื้นตัว แต่ก็ยังมีหลายปัจจัยที่ต้องจับตา เนื่องจากการฟื้นตัวของเศรษฐกิจไทยยังอาศัยการฟื้นตัวของเศรษฐกิจโลก ซึ่งยังไม่แน่นอนว่าฟื้นจริงหรือไม่ หรือเป็นเพราะมาตรการอัดฉีดเม็ดเงินกระตุ้นเศรษฐกิจของภาครัฐ ดังนั้นประเทศไทยควรปรับเปลี่ยนตลาดส่งออกหลัก จากสหรัฐและสหาภาพยุโรป มาเป็นตลาดอาเซียน ที่ได้รับประโยชน์จากข้อตกลงเขตการค้าเสรีอาเซียน (อาฟตา)
ทั้งนี้ เพื่อลดการพึ่งพาเศรษฐกิจโลก ประเทศไทยควรปรับโครงสร้างทางเศรษฐกิจไปสู่ภาคบริการ การผลิตที่มีมูลค่าเพิ่มในประเทศมากขึ้น ซึ่งหัวใจสำคัญคือมาตรการกระตุ้นเศรษฐกิจของภาครัฐที่ต้องมีความต่อเนื่อง ทั้งโครงการไทยเข้มแข็งและการลงทุนของรัฐวิสาหกิจ เพราะภาคเอกชนยังมีปัญหา อัตรากำลังการผลิตภาคเอกชนยังอยู่ระดับต่ำที่ 60% การเห็นการลงทุนภาคเอกชนเติบโตก้าวกระโดดคงเป็นไปได้ยาก
นอกจากนี้ ภาครัฐต้องดูแลเกษตรกรให้มีรายได้สูงขึ้น โดยต้องให้มั่นใจว่า เกษตรกรจะได้รับอานิสงส์จากราคาผลผลิตที่สูงขึ้นอย่างเต็มที่ เพราะหากเกษตรกรมีรายได้ก็จะนำไปใช้จ่าย เมื่อเกิดการบริโภคก็จะนำไปสู่การลงทุนของภาคเอกชนต่อเนื่องต่อไป